SPARTANSK: Et rundstykke til 3 kr, en pakke smør til 1,90 og noen cashew-nøtter er hva folk flest kan kjøpe daglig for skatteletten fra regjeringen, som utgjør 5,28 pr dag. Foto: Jørgen Braastad , VG

De rike får 2100 kroner dagen av Erna og Siv. Dette får folk flest:

Norges tusen rikeste har fått 2100 kroner dagen i skattelette. Folk flest har fått 5,30.

Pål Ertzaas

Lars Joakim Skarvøy

Oppdatert 11. november 2015

Artikkelen er over fire år gammel

Siv Jensens parti hevder de er «for folk flest». Likevel har de gitt landets tusen rikeste mennesker mer i skattelette hver eneste dag enn hva «folk flest» får på et helt år.

Det viser tall finansminister Siv Jensens eget departement har utarbeidet.

For å få dokumentert forskjellene har Arbeiderpartiet bedt Finansdepartementet sette opp skattelettene fra den blå regjeringen fordelt etter hvor stor formue nordmenn har.

Svaret fra Siv & co. om fordelingen mellom landets nesten 4,2 millioner innbyggere over 17 år gir tydelige svar:

** Norges tusen rikeste mennesker har fått i gjennomsnitt 768 800 kroner i årlig skattelette av den blå regjeringen. Det utgjør rett over 2100 kroner i skattelette – hver eneste dag.

RIKT UTVALG: Hummer, kongekrabbe, grillspyd belgisk konfekt, champagne og trøffelmajones er blant varene Norges tusen rikeste kan kjøpe daglig for skatteletten på 2100 kroner. Foto: Jørgen Braastad , VG

** 95 prosent av skattebetalerne har under fem millioner kroner i formue. De har fått 1928 kroner i gjennomsnittlig skattelette. Det utgjør rett under 5 kroner og 30 øre pr dag.

– Dette viser hvor skjevt regjeringens skattelettelser slår ut. De som får fem kroner dagen merker ikke det i en tid hvor barnehageplassene blir dyrere, egenandelene går opp, elavgiften øker og det kuttes i pendlerfradraget, sier Ap-leder Jonas Gahr Støre til VG.

Alternativ: Kyllingnudler

VG har dratt på handletur for å se hva man kan få for henholdsvis 2100 kroner og 5,30 kroner.

Les også: Foreslo milliardkutt for tredje gang.

For folk flest gir ikke Siv-pengene rom for de største utskeielsene: For fem kroner kan man for eksempel få en pakke kyllingnudler.

På Rimi i VG-passasjen endte vi med et grovt rundstykke til 3 kroner, en kuvertpakning med meierismør til 1,90. Da er det fortsatt 40 øre igjen til noen nøtter eller en søtsak i løsvekt, men vekten i kassen klarte ikke å måle så liten mengde, så vi fikk noen cashewnøtter løst beregnet av den ansatte i kassen.

For 2100 kroner ble det nesten vanskelig å fylle en daglig handlekurv med hverdagsvarer på en fornuftig måte. Med hummer, reker, kongekrabbe, vaniljekake, grillspyd, røykelaks, roastbiff, spesialloff, antipasti, tapasbrett og mye godt tilbehør kom prisen på 1679 kroner.

Les også: Slakter Ernas skattekutt til de superrike.

En flaske champagne og en flaske porter-øl fra Nøgne Ø til den belgiske konfekten kom på til sammen 370 kroner. Da er det fortsatt en femtilapp igjen til en kopp dobbel kaffe latte på kaffebar.

– Tar fra hele folkets eiendom

Ap er bare delvis overrasket over hvor store forskjellene egentlig er:

SKATTE-KRITISK: Ap-leder Jonas Gahr Støre er kritisk til at regjeringen tapper oljefondet for å gi skattelette som i hovedsak går til de mest velstående. Foto: Petter Emil Wikøren , VG

– Våre folk har sett at skatteletten har gått i denne retningen, men det er når vi ser

tallene, 2100 kroner mot fem kroner pr dag, at det virkelig blir begripelig. Når regjeringen finansierer denne skatteletten for de rikeste med å ta fra oljefondet, som er hele folkets eiendom, er det veldig uklokt sier Støre til VG.

Han synes også det er vanskelig å finne fornuftig handlekurv både til fem kroner og 2100 kroner:

– Fem kroner er jo i kategorien ingenting når man snakker om å handle i en matbutikk. Fem kroner er kanskje nok til en Fox, sier Støre.

Han blir ikke særskilt imponert over at VG fikk kjøpt både, rundstykke smør og noen nøtter:

– Ja, det er jo ikke akkurat noe man kjøper hver dag for å kose seg i lunsjen, sier Ap-lederen.

Heller ikke til 2100 kroner klarer Støre umiddelbart å finne egnede matprodukter:

– I matveien kjenner jeg ikke til produkter som koster 2100 kroner. For det kan man kjøpe mange luksusvarer, eller fylt opp en hel handlekurv. Jeg tror det er bare til storhandel som for en juleuke at handlekurven blir så dyr, sier Støre.

– Bare halve sannheten

Frp-leder Siv Jensen forsvarer derimot skattekuttene, og mener Ap bare ser halve sannheten:

KAKEFEIRING: Mens finansminister Siv Jensen (Frp) og statsminister Erna Solberg (H) nøyde seg med kake på deling for å feire sitt første år i regjering sammen VG, kan landets rikeste meske seg i mange godsaker daglig for skatteletten de har fått. Foto: Helge Mikalsen , VG

– Vi har i tillegg til skattekutt gjennomført flere avgiftsreduksjoner som betyr mest for folk med lavere inntekter, blant annet på bil, og det kommer ikke med her. I vårt forslag for 2016 vil også alle få lettelser, unntatt de med de høyeste inntektene, sier Jensen.

– Men når du ser tallene 2100 kroner og fem kroner dagen, gjør du deg noen tanker om hvor skjevt kuttene i formuesskatten har slått ut?

–- Aps retorikk er at dette går til de rike, og hvis denne skatteletten hadde blitt tatt ut i ren profitt kunne jeg sett det. Men den altfor høye formuesskatten er også skatt på maskiner og utstyr som står i bedrifter, og som det må betales skatt på selv om bedriften går med underskudd. Det er det som gjør denne skatten helt håpløs. Aps måte å bruke tall synes jeg er en billig måte å komme seg unna denne debatten på, sier Jensen.

Hun mener Ap bør feie for egen dør, og viser til at Ap i sitt alternative budsjett for 2015 foreslo å øke skatten også for vanlige folk.

Publisert: 11.11.15 kl. 12:48 Oppdatert: 11.11.15 kl. 15:45

Les også